Chyum Mungga Daw (1) - (Tara Jahprang 8: 2-3, 14-16)
Ya hti na gaw, Tara Jahprang Laika Langai hta na rai nga ai.
Mawshe gaw Israela amyu masha ni yawng hte hpe tsun mu ai gaw; nanhte a Madu Karai Kasang nanhte hpe shagrit shanem nna, shi a hkang da ai ga hpe hkan mayu ai myit, rawng ai, n rawng ai chye lu hkra lai mat wa sai mali shi ning tup, nam mali hkan e nanhte hpe woi hkawm ai lam hpe dum nga mu. Shinggyim masha muk hte sha hkrung nga lu ai n rai, Karai Kasang a n-gup hta na pru mapru hte hkrung nga lu ai gaw, nanhte chye lu na matu, shi nanhte hpe shagrit shanem nna, kaw si jahkrum ai hpang, nanhte n mu yu ai, nji nwa ni mung n mu yu ai manna muk hte nanhte hpe bau ya manit dai.
Egutu mung e mayam tai ai nta kaw na nanhte hpe woi shaw ai Madu Karai Kasang hpe hkum malap kau myit. Shi gaw wan lapu hte n-gaw gawk sawng ai hte, lu na hka kata nna hpang gara hkrum ai, nam mali kaba a ka-ang hku, nanhte hpe woi wa nu ai. Dai Madu gaw grai ja la ai lunghkrung hta na, nanhte lu na hka shapraw jaw nna, nanhte hpe bau maka ai hpe myit dum nga mu.
Ya hti ai gaw, Karai Kasang a Mungga rai nga ai.
Chyum Mungga Daw (2) - (1Korinhtu 10: 16-17)
Ya hti na gaw, Korinhtu masha ni hpang de, Kasa Paulu shagun dat ai Laika Langai hta na rai nga ai.
Hpu nau ni e, anhte a chyeju dum ai gawm gaw, Hkristu a Sai hte jawm pawng ai lam rai nga ai, n rai ni? anhte ahkyep garan nga ai muk gaw, Hkristu a Hkum hkrang hte jawm pawng ai lam rai nga ai n rai ni? Kaning rai nme law, anhte gaw marai law law rai nga ti mung, dai muk tawng mahtang langai sha rai nga ai. Shing rai, anhte yawng muk tawng langai sha hpe jawm sha ai majaw, anhte gaw hkum hkrang langai sha rai nga ga ai.
Ya hti ai gaw, Karai Kasang a Mungga rai nga ai.
Kabu Gara Shiga - (Yawhan 6: 51-58)
Ya hti na gaw, Yawhan a Laika hta na Kabu Gara Shiga rai nga ai.
Yesu gaw Yuda masha ni hpe tsun mu ai gaw; Ngai gaw Sumsing lamu de na yu wa ai, hkrung ai muk rai nga nngai: muk ndai sha ai wa kadai mung, htani htana ahkrung nga na ra ai; mungkan ga asak hkrung nga na matu, ngai jaw ai muk chyawm gaw Nye a Shan rai nga li ai, ngu nna tsun jang, Yuda masha ni gaw, ndai wa gaw kaning di nna anhte hpe Shi a ashan jaw sha lu na a ta? nga nna shada da tsun hkat ma ai. Yesu gaw, Ngai nanhte hpe kaja wa teng teng tsun made ga, Masha Kasha a Shan nanhte n sha, Shi a Asai hpe mung n lu yang gaw, nanhte hta asak n rawng lu ai. Nye Ashan sha ai hte, Nye a Asai lu ai wa gaw, htani htana asak lu la nu ai; dai wa hpe mung hpang jahtum na nhtoi hta Ngai bai sharawt la na we ai. Kaning rai nme law, Nye a Ashan gaw sha hpa majing rai nga li ai. Nye a Ashan sha ai hte Nye a Asai lu ai wa gaw, Ngai hta rawng nga ai; dai wa hta mung Ngai rawng nga nngai.
Ahkrung nga ai Nye Wa gaw, Ngai hpe shangun dat ai rai nna, ngai gaw Wa a majaw hkrung nga nngai hte maren, Ngai hpe sha ai wa mung, Nye a majaw hkrung nga na ra ai. Ndai gaw sumsing lamu de nna yu wa ai muk rai nga ai; nji nwa ni sha ai muk zawn n rai: kaning rai nme law, shanhte yawng si mat masai. Ndai muk sha ai wa chyawm gaw htani htana ahkrung nga na ra ai ngu nna Yesu tsun wu ai.
Ya hti ai gaw, Madu a Kabu Gara shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn